Document ID: 32001R0481

Rådets forordning (EF) nr. 481/2001
af 6. marts 2001
om autonome og midlertidige foranstaltninger for indførsel af visse forarbejdede landbrugsprodukter med oprindelse i Polen
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1) Rådets forordning (EF) nr. 377/2000(1) blev vedtaget i afventning af ikrafttrædelsen af protokoller vedrørende tilpasning, navnlig af den del, der vedrører protokol nr. 3 til Europaaftalerne med de respektive central- og østeuropæiske lande.
(2) Proceduren for den formelle vedtagelse af protokollen vedrørende tilpasning af handelsaspekterne i Europaaftalen med Polen er ikke afsluttet så betids, at den kan træde i kraft den 1. januar 2001. Indrømmelserne til Polen bør derfor forlænges autonomt til den 31. december 2001.
(3) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(2).
(4) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(3) har kodificeret bestemmelserne om forvaltning af toldkontingenter, der tildeles i kronologisk orden i forhold til datoerne for antagelsen af angivelserne til overgang til fri omsætning -
UDSTEDT FØLGENDE FORORDNING:
Artikel 1
Fra den 1. januar til den 31. december 2001 gives der indrømmelser for de i bilaget til denne forordning opførte produkter med oprindelse i Polen på de i dette bilag fastsatte betingelser. De grundbeløb, der skal tages i betragtning ved beregningen af de nedsatte landbrugselementer og tillægstolden ved indførsel fra dette land til Fællesskabet, er opført i tabel 3 i bilaget.
Artikel 2
Hvis Polen ophører med at anvende gensidige foranstaltninger over for Fællesskabet, kan Kommissionen efter den i artikel 3, stk. 2, i denne forordning omhandlede procedure suspendere anvendelsen af de i artikel 1 fastsatte foranstaltninger.
Artikel 3
1. Kommissionen bistås af den i artikel 15 i Rådets forordning (EF) nr. 3448/93(4) nævnte komité, i det følgende benævnt "komitéen".
2. Når der henvises til dette stykke, anvendes proceduren i artikel 4 og 7 i afgørelse 1999/468/EF.
Perioden i artikel 4, stk. 3, i afgørelse 1999/468/EF fastsættes til én måned.
3. Komitéen vedtager selv sin forretningsorden.
Artikel 4
1. De indrømmelser for handelen med forarbejdede landbrugsprodukter, der er fastsat i den tilpasningsprotokol, som er indgået med Polen, erstatter de indrømmelser, der er fastsat i bilaget til denne forordning:
a) fra den 1. januar 2001, hvis tilpasningsprotokollen er trådt i kraft på denne dato
b) fra datoen for ikrafttrædelsen af tilpasningsprotokollen, hvis tilpasningsprotokollen træder i kraft efter den 1. januar 2001.
2. Gennemførelsesbestemmelserne til de i denne forordning fastsatte foranstaltninger anvendes også for de tilsvarende foranstaltninger i tilpasningsprotokollen for Polen.
Artikel 5
Kommissionen forvalter kontingenterne i tabel 1 i bilaget til denne forordning efter bestemmelserne i artikel 308a til 308c i forordning (EØF) nr. 2454/93.
Artikel 6
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. januar 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. marts 2001.

Labels: 3
18
6